Կաբիր Բեդի

Կաբիր Բեդի (հինդի कबीर बेदी, ), հնդիկ կինոդերասան և հեռուստահաղորդավար։ Բոլիվուդի առաջին դերասաններից է, ով աշխատել է Հոլիվուդում և հայտնի դարձել Եվրոպայում։

Կենսագրություն 
Կաբիր Բեդիի ծնողները եղել են քաղաքական պայքարի ակտիվ մասնակիցներ, ովքեր պայքարում էին անգլիական գաղութարարներից Հնդկաստանի անկախության համար։ Նրա հայրը Օքսֆորդի շրջանավարտ Բաբա Պյարելալ Բեդին էր, ով հայտնի էր Բաբա Բեդի 16-րդ անունով և հանդիսանում էր միջազգային ճանաչում ստացած հոգևոր ուսուցիչ։ Բեդիները անմիջապես սերում էին սիկհերի կրոնական հիմնադիր Գուրու Նանակից։ Մայրը Դերբիշիրում ծնված Ֆրեդա Բեդին՝ բուդդիզմի մոլի հետևորդ էր։

Կաբիր Բեդին սովորել է տեղի դպրոցներից մեկում, իսկ հետո ընդունվել Նայնիտալի Շերվուդյան քոլեջ։ Այնուհետև տեղափոխվել է Դելի և պատմություն ուսումնասիրելու նպատակով ընդունվել Սուրբ Ստեփանոսի համալսարան։ Համալսարանն ավարտելուց հետո բնակություն է հաստատել Բոմբեյում։ Այնտեղ նրան հրավիրել են նկարահանվել «Will» ծխախոտի գովազդային հոլովակում, որը ցուցադրվում էր կինոթատրոններում ` կինոցուցադրությունների միջև ընկած ժամանակահատվածում։ Այդ ժամանակ նրան նկատել է թատերական ռեժիսորներից մեկը և հրավիրել թատրոնում աշխատելու։ Թատրոնում Կաբիր Բեդին հանդես էր գալիս ամենաբազմազան դերերով։ Նկատելով թատրոնում նրա հաջողությունները, շուտով նրան հրավիրում են կինոնկարահանման հրապարակ։ Կինոդեբյուտը կայացել է 1971 թվականին` «Իրարանցում» ֆիլմում։

1976 թվականին Կաբիր Բեդին հրավիրվել է նկարահանվելու իտալացի ռեժիսոր Սերջո Սոլիմայի «Սանդոկան` յոթ ծովերի վագրը» ֆիլմում։ Ֆիլմի հաջողությունից հետո, 1977 թվականին նա նկարահանվել է «Վագրը դեռ կենդանի է, Սանդոկանը վերադառնում է», իսկ 1996 թվականին՝ «Սանդոկանի վերադարձը» ֆիլմերում։

1982 թվականին նկարահանվել է Ֆրանց Վերֆելի «Մուսա լեռան քառասուն օրը» հայտնի վեպի մոտիվներով Ս. Մուրադյանի նկարահանած համանուն ֆիլմում ` կատարելով Գաբրիել Բագրատյանի դերը։ 1983 թվականին խաղացել է Ջեյմս Բոնդի մասին պատմող «Ութոտնուկը» ֆիլմում ` չարագործ Գոբինդի դերում։ Ֆիլմը նրան հայտնի դարձրեց Ամերիկայում։ Այնուհետև նկարահանվել է ամերիկյան հեռուստասերիալներում («Դինաստիա», «Նա գրել է սպանություն», «Մասնավոր խուզարկու Մագնումը», «Ճանապարհների ասպետը», «Լեռնցին», «Հանդուգն են և գեղեցիկ» և այլն)։ 1988 թվականին նկարահանվել է ավստրալիական «Վերադարձ Էդեմ» մինի-սերիալի ռեմեյքում ` «Վրեժի ծարավ» ֆիլմում, որտեղ նրա խաղընկերուհին հայտնի դերասանուհի Ռեքհան է։

Անձնական կյանքը 
Կաբիր Բեդին ամուսնացել է երեք անգամ և ունի երեք երեխա։ Երկար ժամանակ սիրավեպ է ունեցել դերասանուհի Փարվին Բաբիի հետ։

2010 թվականին Իտալիայի հանրապետության նախագահի հրամանով պարգևատրվել է «Իտալիայի հանրապետությանը մատուցված ծառայությունների համար» շքանշանով։ 1982 թվականից հանդիսանում է ամերիկյան Կինոարվեստի և գիտության ակադեմիայի անդամ և արժանիներին ներկայացնում է «Օսկար» մրցանակի։

Մասնակի ֆիլմագրությունը

Ծանոթագրություններ 

Հնդիկ դերասաններ
Մոդելներ
Հեռուստահաղորդավարներ
Հնդիկ կինոդերասաններ
Հեռուստատեսային դերասաններ
Դելիի համալսարանի շրջանավարտներ